ועדת הכספים, כנסת 16, פרוטוקול מספר , 2005-05-09 11:00

יעקב ליצמן: שלום רב, אני פותח את ישיבת הוועדה.

יעקב ליצמן: הנושא הנדון הוא מבצע רשות המיסים לאכיפת חובות מס רכוש.

יעקב ליצמן: פנו אליי מספר חברי כנסת, ביניהם חברי הכנסת דהאמשה, ברכה, קרא, חזן, אלסענא ובשארה.

יעקב ליצמן: ביקשתי מיושב ראש הרשות איתן רוב להופיע בפני הוועדה, להסביר ולהשיב לשאלות.

יעקב ליצמן: חבר הכנסת ברכה, בבקשה.

מוחמד ברכה: לפני כשלושה חודשים התחיל משרד האוצר במבצע "מס וחלילה" במטרה לחסל חובות מסים שונים, בין השאר מס רכוש ומס הכנסה.

מוחמד ברכה: הוצעו כל מני הקלות בנושא של מס רכוש, כולל ביטול קנסות, ביטול ריביות, תשלומי קרן ופריסה.

מוחמד ברכה: הדברים פורסמו בחוזרים שיצאו מרשות המסים וגם נאמרו על ידי שר האוצר מעל בימת הכנסת בתשובה לשאילתה של חבר הכנסת עזמי בשארה.

מוחמד ברכה: אדוני היושב ראש, רשמתי לפניי את דבריך כשהעלית את הנושא כהצעה לסדר בוועדה לפני כמה שבועות.

מוחמד ברכה: אתה דיברת על הארכת המבצע ועל פריסה נוספת.

מוחמד ברכה: לכן אני חושב שצריך לעשות היום סדר בדברים.

מוחמד ברכה: מדוע?

מוחמד ברכה: מר רוב, יש הבדל בטיפול בין אזור מסוים לבין אזור אחר.

מוחמד ברכה: יש התניות ועיקולים שמתבצעים עוד לפני שהמבצע תם – שולחים לאנשים עיקולים ומאיימים עליהם.

מוחמד ברכה: נושא הפריסה לא מתבצע בהתאם להנחיות שלכם.

מוחמד ברכה: מעבר לכך, אני חושב שאנחנו צריכים להידרש כאן גם לשאלה העקרונית, אדוני היושב ראש: אם מבטלים את הריביות והקנסות, יש מחלוקת על הקרן; יש ערעורים בכל הקשור לאדמות חקלאיות שלא חייבות במס גם כשהמס היה קיים והוטל על אנשים.

מוחמד ברכה: האדמות האלה אינן חייבות במס כי הן אדמות חקלאיות.

מוחמד ברכה: ואילו כאן עושים איזושהי עסקת חבילה אחת, כך שלא מטפלים גם באדמות שהוגדרו חקלאיות וגם באדמות שהיה ערעור על מעמדן התכנוני.

מוחמד ברכה: יש ערימות של ערעורים שאף אחד לא התייחס אליהם.

מוחמד ברכה: לפיכך, צריך לעמוד על נושא הפריסה, על הביטול המוחלט של הריביות והקנסות ועל הארכת המבצע.

יעקב ליצמן: אתה מדבר על ההסכם שביבי הקריא?

מוחמד ברכה: זה לא ההסכם.

מוחמד ברכה: הדברים התפרסמו עוד לפני ההסכם.

מוחמד ברכה: הוא מכר לחברים מה שהיה ידוע.

עבד-אלמאלכ דהאמשה: יש כאן הסכם כתוב, עם כל התנאים.

עבד-אלמאלכ דהאמשה: למה להתעלם ממנו?

עבד-אלמאלכ דהאמשה: ההסכם עוזר לך או מפריע לך?

מוחמד ברכה: ההסדר פורסם עוד לפני ההסכם.

מוחמד ברכה: מר רוב יאשר את הדברים ושר האוצר אישר את הדברים האלה מעל בימת הכנסת.

איתן רוב: לא.

מוחמד ברכה: הדבר החדש והמשמעותי הוא: אם הנושא של ביטול המיסוי על אדמות חקלאיות לא יוסדר כאן, ייעשה עוול ועושק להרבה אנשים שעל פי חוק הם לא חייבים במס, והיום עושים להם טובה כביכול בכך שמחייבים אותם בקרן בלבד.

מוחמד ברכה: זוהי השאלה היסודית שעומדת על סדר היום.

מוחמד ברכה: כל השאר קשור בהנחיות של רשות המסים לסניפים שלהם, איך לנהוג על פי ההסדר שפורסם.

עבד-אלמאלכ דהאמשה: כאשר אנחנו, בסיעת רע"מ, דיברנו על התקציב עם הממשלה, ליבנו הסכם מסוים.

עבד-אלמאלכ דהאמשה: אומנם לא השגנו את ביטול החובות – וזה היה בשעה קריטית - אך בסופו של דבר, בנסיבות שהתקיימו, נאלצנו להסכים לפחות מכך.

עבד-אלמאלכ דהאמשה: ה"פחות" הזה מופיע כאן במפורש בסעיף 6 להסכם, שחולק לכל חברי הכנסת.

עבד-אלמאלכ דהאמשה: בתחילה מס רכוש לא יישמו את ההסכם.

עבד-אלמאלכ דהאמשה: הם פשוט הלכו על "מס וחלילה" על פי דרכם.

עבד-אלמאלכ דהאמשה: לאחר התכתבות, הם ניאותו ליישם חלק גדול מההסכם.

עבד-אלמאלכ דהאמשה: עם זאת, יש עדיין שניים-שלושה דברים שנותרו עדיין שנויים במחלוקת עיקרית.

עבד-אלמאלכ דהאמשה: אני מסכים עם חבר הכנסת ברכה בכך שצריך לפתוח את התיקים לערעורים, ולאפשר זאת לכל מי שיש לו השגות.

עבד-אלמאלכ דהאמשה: הרי אם מתקבלת השגה הקרן יורדת, והאנשים חייבים ליהנות מהאפשרות הזאת.

עבד-אלמאלכ דהאמשה: עם זאת, כאשר מדובר בקרן – אחרי הערעור או לפני הערעור – נותרה מחלוקת בשני עניינים: (א) פריסת התשלום ל-24 תשלומים--

אברהם-בייגה שוחט: האם האנשים האלה לא ערערו לאורך השנים?

איתן רוב: לא.

עבד-אלמאלכ דהאמשה: יש שערערו ולא דנו בערעורים שלהם, יש שערערו וזכו ויש שלא ערערו.

עבד-אלמאלכ דהאמשה: רק האוצר יודע מה נמצא בחבילות אצלו בכל מחוז ומחוז.

עבד-אלמאלכ דהאמשה: אני חושב שמן הצדק לאפשר את ההזדמנות הזאת לאנשים שלא ערערו ולאנשים שהערעור שלהם הוגש ולא טופל.

עבד-אלמאלכ דהאמשה: הרי בערעור הזה הקרן יורדת, ואנשים משלמים.

עבד-אלמאלכ דהאמשה: אם הקרן נשארת כפי שהיא היתה לפני הערעור, לפני התשומה של מס רכוש, הקרן היא מעל ומעבר ליכולת התשלום של האנשים.

עבד-אלמאלכ דהאמשה: הרי המטרה היא לאפשר לאנשים לשלם בתנאים נוחים ולסיים את הסיפור הזה.

עבד-אלמאלכ דהאמשה: שתי הנקודות שנותרו במחלוקת עיקרית עד עכשיו: כאשר הוסכם על פריסת התשלומים ל-24 תשלומים לא דובר על כך שהתשלומים הללו ישאו באיזושהי ריבית, הצמדה או משהו נוסף.

עבד-אלמאלכ דהאמשה: הרי כל העיקרון של ההסכם הוא שלא משלמים הצמדות, ריבית וקנסות.

עבד-אלמאלכ דהאמשה: אסביר מדוע החוב לא צריך לשאת הצמדה וריבית: למעשה, ההסדר נועד לאפשר לאנשים לשלם את החוב – לא עד 31 במאי אלא במשך שנתיים.

עבד-אלמאלכ דהאמשה: אם מאפשרים לשלם במשך שנתיים, ולאחר מכן זה נושא שוב הצמדה וריבית, יוצא שהם שילמו את התשלום במזומן.

עבד-אלמאלכ דהאמשה: לא צריך לצחוק מאנשים.

עבד-אלמאלכ דהאמשה: כאשר זה נושא הצמדה וריבית הם יכלו לשלם את זה היום.

עבד-אלמאלכ דהאמשה: נקודה שניה: בהסכם כתוב במפורש שאנשים יוכלו להסדיר את החוב עד חודש אוקטובר, ושגם התשלומים יתחילו באוקטובר.

עבד-אלמאלכ דהאמשה: במס רכוש עומדים על כך שאנשים יסיימו את כל ההסדר שלהם עד 31 במאי, בהתאם ל"מס וחלילה" המקורי.

עבד-אלמאלכ דהאמשה: יש כאן הסכם, ואקריא את המילים הרלוונטיות: "חובות מס רכוש – היות ושעור מס הרכוש מאז שנת 2000 הינו בשיעור של 0%, במסגרת מבצע "מס וחלילה ב'" (מיסוי מקרקעין), סוכם כי הנישומים יוכלו לפרוס את תשלום הקרן עד ל-24 תשלומים, בתנאי שהתשלום הראשון יבוצע עד אוקטובר 2005.

עבד-אלמאלכ דהאמשה: " בתנאי הזה נעמוד – יתחילו לשלם עד אוקטובר 2005 בלא הצמדות ובלא ריבית.

עבד-אלמאלכ דהאמשה: הנקודה השניה המופיעה בסעיף 6 להסכם: "במסגרת זאת, הנישומים שיעמדו בתנאי המפורט לעיל, חובם יעמוד על הקרן בלבד ויהיו פטורים מתשלומי קנסות, ריבית והצמדה".

עבד-אלמאלכ דהאמשה: משתי הנקודות האלה מנסים להתחמק.

עבד-אלמאלכ דהאמשה: אבקש לחייב אותם.

עבד-אלמאלכ דהאמשה: אני מצפה שמר רוב אכן יבין את ההיגיון ואת העובדה שההסכם נחתם על ידי ראש הממשלה ושר האוצר, ונסיים את הפרשה הזאת.

איוב קרא: אדוני היושב ראש, חבריי חברי הכנסת.

איוב קרא: אני מצטרף לכל מילה שאמר חבר הכנסת דהאמשה.

איוב קרא: אני סבור שאם נחתם כאן הסכם, צריך לכבד אותו כלשונו.

איוב קרא: לא צריך ללכת ולשחק עם זה.

איוב קרא: אין שום סיבה שעד חודש אוקטובר לא יינתן פסק זמן לאנשים הרוצים בכך כדי להסדיר את כל החובות.

איוב קרא: אני פונה לאיתן רוב ומציע שרשות המיסים תמנה ועדת ערר שתוכל לטפל עד לחודש ספטמבר בכל הערעורים שהוגשו.

איוב קרא: לחלופין, לקבל את הערעורים ואת ההשגות כפי שהם.

איוב קרא: אני מסתמך על כך שהממשלה שלי חתמה על הסכם עם סיעת רע"מ, והדבר הזה צריך לחייב את כולם.

איוב קרא: נקודה נוספת: נושא 24 התשלומים מופיע בהסכם.

איוב קרא: לכן, כתוצאה מההסכם הזה צריך להקים ועדה מיידית, ולפתור את כל הבעיות עד לחודש אוקטובר.

איוב קרא: עד חודש אוקטובר צריך להפסיק את כל את כל הרדיפה הזאת.

איוב קרא: אני מעריך שהוועדה שתמונה תוכל לסיים את כל עבודתה עד אז.

טלב אלסאנע: אדוני היושב ראש, הממשלה צריכה להבין שהסכמים מכבדים.

טלב אלסאנע: היא לא יכולה לבוא בטענות לאזרחים שיכבדו ויקיימו הסכמים; גם ממשלה חייבת לכבד הסכמים.

טלב אלסאנע: זאת לא פריבילגיה – כשנוח לה היא מקיימת וכשלא נוח לה היא לא מקיימת.

טלב אלסאנע: מה שמקומם יותר בענין הזה הוא התשובה של שר האוצר מעל דוכן הכנסת, בתשובה לשאילתה של חבר הכנסת בשארה: "אני חושב שחבר הכנסת בשארה דווקא ישמח לשמוע מה שאני אומר, כי במסגרת המשא ומתן עם סיעת רע"מ סוכם כי הנישומים שישלמו את הקרן יהיו פטורים מתשלום הקנסות, הריבית וההצמדה, וזהו פטור גדול מאוד.

טלב אלסאנע: הקרן תשלום ב-24 תשלומים, החל בחודש אוקטובר 2004.

טלב אלסאנע: זה היה הסיכום האחרון".

איתן רוב: נכון - זה מה שמתבצע.

טלב אלסאנע: בתחילת המשא ומתן, ביום שישי, דיברנו על 38 תשלומים.

טלב אלסאנע: ביום שבת היה ההסכם עם שינוי.

טלב אלסאנע: אנחנו הסכמנו ל-24 תשלומים.

טלב אלסאנע: אם בחוב המקורי אתם הסכמתם לבטל על הקנסות, הריבית וההצמדה, מה ההיגיון שעומד מאחורי ההתעקשות שלכם על הריבית בתשלומים?

טלב אלסאנע: זה חסר כל היגיון.

טלב אלסאנע: נקודה נוספת: אם סיכמנו כאן בכתב שאפשר לשלם את התשלום הראשון עד חודש אוקטובר, מדוע אתם עומדים על תשלום מזומן ומיידי?

טלב אלסאנע: ברגע שבו מישהו נותן לך המחאה לחודש אוקטובר, אתה צריך להקפיא את כל ההליכים.

איתן רוב: זה בסדר גמור - זה קורה.

טלב אלסאנע: אם אתה אומר לוועדה שאתה מקיים את ההסכם כלשונו, אני חושב - - -

נסים דהן: אדוני היושב ראש, שאלת הבהרה: אולי מישהו יכול לומר לי כמה ההסדר הזה עולה למדינה?

זאב פורת: מיליארדים.

קריאות: - - -

יחיאל חזן: אני שמח על כך שחברי הכנסת הערבים מתחילים לדאוג סוף סוף לאזרחים הישראלים, ולא רק לפלסטינים.

יחיאל חזן: אני תמים דעות עם מה שנאמר כאן בנושא מס רכוש.

יחיאל חזן: ההסכם נחתם והוקרא מעל בימת הכנסת.

יחיאל חזן: אבל בפועל, ישנם אנשים שבערב חג הפסח באו להוציא להם את הבגדים מהבית.

יחיאל חזן: הנה, עומד לפניך כאן אדם שיוכל לספר על כך באופן אישי.

קריאה: הפסח היה ביום שישי, באו אליי ביום שלישי ולמעשה אני לא חייב שום דבר.

קריאה: באו להוציא דברים – אני ברחתי מהבית.

זאב פורת: זאת לא אמת בעברית פשוטה.

זאב פורת: אתמול נערך המבצע הראשון של ההוצאה לפועל.

קריאה: יש לי את הפתקים.

איתן רוב: יש הבדל – פתקים כן, אבל לא הוצאה לפועל.

איתן רוב: אתה לא מכיר את הליך ההוצאה לפועל.

איתן רוב: אתה נותן מידע מטעה לחברי כנסת.

קריאה: הם לא פרצו את הדלת, אלא הדביקו מודעה.

יחיאל חזן: ההסכם הוא הסכם.

יחיאל חזן: אנשים כבר שילמו במשך 20 שנה 2.5% בשנה – כ-50% מהקרקע.

יחיאל חזן: הדברים ברורים וידועים.

יחיאל חזן: הבקשה שלי נוגעת לאנשים שעדיין לא הסתיים אתו נושא של רשומות, תאפשרו להם להתחיל לשלם רק בחודש אוקטובר.

יחיאל חזן: אולי אתה מבקש בצדק שיתחילו לשלם כבר מהיום בתשלום בהמחאה לחודש אוקטובר.

יחיאל חזן: זוהי פעולה נדרשת ואין בעיה – אתה רוצה לעשות את העבודה שלך.

יחיאל חזן: עם זאת, לא יכול לעלות על הדעת שאנשים יצטרכו לברוח מהבית או במצבים דומים אחרים.

עזמי בשארה: אדוני היושב ראש, אני מוכן שתבדוק את התאריך שבו הגשתי את הבקשה לדיון בנושא הזה.

עזמי בשארה: אני הראשון שהצעתי את זה.

יעקב ליצמן: אם טעיתי, אני מתנצל.

עזמי בשארה: חבר הכנסת שוחט שאל אם לא הוגשו עררים בנושא אדמות חקלאיות, וחבל שהוא לא נוכח כאן כעת.

עזמי בשארה: ישנן בקשות שהוגשו בשנת 1984 וטרם נדונו.

עזמי בשארה: יותר מעשר שנים יושבות בקשות לדיון ולערעור על מעמדה של חלקת אדמה חלקאית.

עזמי בשארה: לדעתי, משתמשים עכשיו בכיסוי של ההסכם - שאומנם הושג עם סיעת רע"מ בענין הקרן - כדי להחיל את נושא הקרן על אדמה חקלאית מהתקופה שלפני ההסכם הזה, זאת כאשר המס הזה מאז קיומו לא חל בכלל על אדמה חקלאית.

עזמי בשארה: גם כששלמו מס הוא לא חל.

עזמי בשארה: לכן הנושא הזה מצריך דיון מיידי במטרה לפתור את בעיית העררים הקיימים ביחס לאדמות חקלאיות, ולא להחיל עליהן קרן כשאינך חייב קרן.

יעקב ליצמן: האם רוב השטחים החקלאיים עליהם אתה מדבר מרוכזים במקום מסוים, או שמדובר בהרבה חלקות קטנות בכל רחבי הארץ?

עזמי בשארה: מדובר במספר גדול של חלקות מפוזרות.

עזמי בשארה: בעבר החוק פטר אותם – חלק גדול מהקרקעות הללו נפטרו בעבר.

עזמי בשארה: עם זאת, נותרו עדיין קרקעות רבות שמעמדן טרם נפתר.

עזמי בשארה: הנושא השני: מהיכרות אישית, אני רוצה להעיד כי לפני ההסכם שהוצג על ידי שר האוצר היו אנשים שהסדירו את חוב מס רכוש פחות - - - אני מכיר עשרות מקרים של אנשים שהסדירו את חובם לפני ההסכם הזה בפחות מהקרן.

איתן רוב: תביא לי.

איתן רוב: אין דבר כזה.

עזמי בשארה: כעת, משחל ההסכם, אי אפשר להתחיל בעיקולים לפני תאריך היעד של תחילת התשלומים בעיקולים.

עזמי בשארה: אומרים לי שביומיים האלה התחילו ההדבקות--

זאב פורת: לא על מס רכוש; מס רכוש הוחרג.

זאב פורת: מאז השיחה שלי עם חבר הכנסת דהאשמה, אין הדבקות במס רכוש ואין הוצאה לפועל על מס רכוש, אלא אם כן הוא חייב מס נוסף.

איתן רוב: חובות אחרים - יש מס רכישה, מס שבח, מס מכירה.

עזמי בשארה: יש לי כאן עיקול מ-5 באפריל 2005.

איתן רוב: אמרתי מ-20 באפריל.

יעקב ליצמן: אנשי רשות המס אומרים שמ-20 באפריל אין על מס רכוש - - -

עזמי בשארה: נקודה אחרונה היא נושא הריביות שמתבקשות על 24 התשלומים.

עזמי בשארה: לפי ההיגיון של ההסכם שהשגתם, מי שיסרב לשלם מס וימתין שנתיים, נשב ונפטור אותו מריבית בדיעבד.

עזמי בשארה: לעומת זאת, על מי שמשלם קודם תשימו ריבית.

עזמי בשארה: כעת אנחנו פטרנו את מי שלא שילמו בכל השנים החולפות מריבית וקנסות.

יעקב ליצמן: חבר הכנסת בשארה, אתה עושה דבר לא נכון.

יעקב ליצמן: אתה אומר: אנשים, אל תשלמו, תמתינו שנתיים--

איתן רוב: לא יהיה.

איתן רוב: שלא ינסו.

איתן רוב: חבל.

עזמי בשארה: זה מה שהם אומרים.

עזמי בשארה: לכן, לפי ההיגיון הזה, אם כבר הגענו לביטול המס הזה ולביטול ריביות וקנסות בדיעבד, ההיגיון מבקש שלא תבקשו ריביות על תשלומים קדימה ל-24 תשלומים.

עזמי בשארה: זה באמת הופך את כל ההיגיון של ההסכם שהשגתם.

עזמי בשארה: אסיים בהערה לחבר הכנסת דהן בנוגע לשאלה שלו: לא זו בלבד שזה לא עלה למדינה; זה הביא רווח למדינה.

עזמי בשארה: זהו חוב אבוד, שמצאו דרך לגבות חלק ממנו.

אהוד רצאבי: מר רוב, להערתך לאדם שיושב שם על כך שהוא מטעה חברי כנסת:

אהוד רצאבי: אני לא מכיר אותו, אבל אני יכול להניח שהאדם הלא-מקצועי – לא רואה חשבון ולא יועץ מס – לא יודע להבדיל בין הצבעים השונים, בין הירוק, האדום, הסגול וההרשעה.

אהוד רצאבי: אולי כדאי שתצאו בהסבר, כך שמי שבאים אליו הביתה ומדביקים לו את ההתרעות יבין שזה לא אומר שרצו לשבור לו את הדלת.

יעקב ליצמן: זה בדיוק מה שהם לא רוצים.

אהוד רצאבי: כלומר, מבחינתו פרצו לו לבית בערב פסח.

אהוד רצאבי: כאשר הלקוח שלי קיבל את הפתק האדום, אמרתי לו שהוא יכול להמתין כי יש לנו זמן לטפל בכך.

אהוד רצאבי: אל תרוץ.

זאב פורת: למה הוא המתין חמש שנים?

אהוד רצאבי: זה כבר סיפור אחר.

זאב פורת: אבל זה הסיפור.

אהוד רצאבי: לגבי האמירה שלך – שלא יהיה מבצע נוסף:

אהוד רצאבי: התקיים מבצע קודם, וגם כאשר הוא התקיים אמרו שלא יתקיים מבצע פעם נוספת.

אהוד רצאבי: והנה, יש לנו כעת מבצע נוסף.

אהוד רצאבי: בסך הכל, הייתי שמח לשמוע נתונים לגבי החוב הכולל, מהו חוב הקרן שישנו ומה אתם צופים לגבות בסופו של דבר.

אהוד רצאבי: המס היום הוא מס שאנשים שלמו למעלה מעשרים שנה, ולמעשה שילמו יותר מ-50% של שווי הנכס.

יעקב ליצמן: על כך כבר עשו מבצע.

יעקב ליצמן: זה כבר לא קיים.

אהוד רצאבי: היתה כוונה של שר האוצר לשעבר שטרית, שאמר שמי ששלם 20 שנה לא ישלם יותר.

יעקב ליצמן: זה היה ונגמר.

אהוד רצאבי: גם עכשיו דיברתי אתו על כך.

יעקב ליצמן: בוועדת השרים לא אישרו את זה?

מוחמד ברכה: לא.

מוחמד ברכה: זאת היתה אחת ההצעות שעלתה בוועדה.

עזמי בשארה: היו תקנות כאלה, ופג תוקפן.

יעקב ליצמן: אבל לפני שלוש שנים או ארבע שנים היה מבצע.

אהוד רצאבי: השאלה היא אם מבחינת תשואת המס יש מצב שבו בכל זאת ניתן לעשות כפי שהוצע כאן ולא לחייב בריבית את הפריסה.

אהוד רצאבי: אחרת אתם מאבדים את כל העיקרון של "ללכת לקראת".

אהוד רצאבי: זהו חוב אבוד שאתה מצליח לגבות, אז בוא נלך לקראת אותם אנשים ונחסל את כל החוב האבוד הזה.

אהוד רצאבי: נגבה כמה שיותר ונגמור את הסיפור.

אהוד רצאבי: היתרה של המס הזה היא מעוותת ומעוותת.

יחיאל חזן: אדוני היושב ראש, אבקש שמר איתן רוב יתייחס גם למי שקיבל את הקרקע במתנה מההורים.

עזריאל שבתאי: שמי עזריאל שבתאי, יושב-ראש עמותת נמ"ר-נפגעי מס רכוש.

עזריאל שבתאי: העמותה ניהלה מאבק ציבורי ראשון מסוגו במדינת ישראל עם המגזר הערבי, והביאה לביטול מס רכוש.

עזריאל שבתאי: מאז נוצרו בעיות, ואמנה אותן: זה החל מכך שהשומות שהוצאו לקרקעות היו פיקטיביות.

עזריאל שבתאי: בין השנים 1997-1999 מחירי הקרקעות התרסקו, והשומות לא קטנו.

עזריאל שבתאי: כלומר, לפי ההערכה שלנו מס רכוש גבה כסף שלא כדין, ואני לא נוקט מילים חריפות יותר – כמיליארד ש"ח – בשלוש השנים האחרונות.

יעקב ליצמן: אבל על כך יש ועדת ערר.

עזריאל שבתאי: אין ועדת ערר, אבל מייד אגיע לכך.

עזריאל שבתאי: אני כבר לא מדבר על קרקעות חקלאיות, שלא היו חייבות במס, ונישומו במס רכוש.

עזריאל שבתאי: זהו פטנט שאי אפשר להתגבר עליו.

עזריאל שבתאי: אתה מקבל שומה, ואם אתה לא משלם באים אליך הביתה.

עזריאל שבתאי: לגבי הטיפול בחובות: יש נקודה אחת בענייני חובת שאינני יכול לבלוע, והיא העובדה שמס רכוש הלאים קרקעות של קורבנות שואה, שנמצאות אצל האפוטרופוס הכללי.

עזריאל שבתאי: ביקשתי כמה פעמים: תורידו את החוב הזה.

יעקב ליצמן: זה לא רלוונטי כרגע לדיון.

עזריאל שבתאי: הלכו וגבו מסים מאנשים שחייבים בגין חובות עבר לפני שבוטל המס.

עזריאל שבתאי: המס בוטל מפני שאי אפשר לממש את הקרקעות הללו.

עזריאל שבתאי: 95% מהקרקעות שחוייבו במס רכוש אי אפשר היה לממש.

עזריאל שבתאי: לאנשים אין מהיכן להביא כסף.

עזריאל שבתאי: אתם רוצים לגבות עכשיו את החובות?

עזריאל שבתאי: הרי הם לא שילמו מכיוון שאין מהיכן לשלם כאן כסף.

עזריאל שבתאי: אז מה אתה רוצה מהם?

עזריאל שבתאי: עכשיו אתה אומר שאתה רוצה את החובות.

איתן רוב: אין בעל חוב אחד שיש לו מהיכן לשלם.

איתן רוב: אם הדברים שאתה אומר היו מתקיימים המדינה היתה פושטת רגל.

עזריאל שבתאי: מס הכנסה ומע"מ אתה משלם – אתה משלם על עסקה שבוצעה.

עזריאל שבתאי: אתה לוקח חלק מהסכום ולוקח את זה בחשבון.

עזריאל שבתאי: לעומת זאת, אדם שיש לו קרקע חקלאית בהוד השרון ויום אחד באה הרשות, צבעה את המפה והפכה את הקרקע לקרקע לבניה - פתאום 200 אלף ש"ח או 300 אלף ש"ח לשנה.

איתן רוב: אתם מתעלמים מהעובדות.

איתן רוב: כל המבצע של "מס וחלילה" לא מתבצע כלל על אדמות חקלאיות.

איתן רוב: אז על מה אתם מדברים?

מוחמד ברכה: בהחלט כן.

איתן רוב: אני אומר לך שלא.

עזריאל שבתאי: זה לא נכון.

עזריאל שבתאי: אתה גובה חובות של מס רכוש.

עזריאל שבתאי: יש קרקעות חקלאיות חייבות מס רכוש.

יעקב ליצמן: עזריאל, אני רוצה שתביא לי אדמות חקלאיות שקיבלו כעת הרשעה.

עזריאל שבתאי: קרקע שחייבת במס – בסדר.

עזריאל שבתאי: אחת הנקודות הכואבות ביותר שהיו בכל התהליך של התקנות בעבר היא הנקודה הבאה: תקנו תקנות, ואמרו שמי ששלם 20 שנה ישלם את 1999, ובכך חיסל את חובותיו.

עזריאל שבתאי: היו אנשים שקיבלו את הקרקע בירושה, ומס הכנסה ומס רכוש אמרו שהם לא מכירים בסכומים שהמוריש שילם.

עזריאל שבתאי: לאחר דין ודברים קשה מאוד הגענו לכאן, ונציבת מס הכנסה לשעבר טלי ירון-אלדר הבטיחה בוועדה שהסכום ששילם המוריש יוכר לצורך 20 השנה, ואכן במשך כחודש וחצי אושר הדבר, אבל לא הכירו בקרקעות שהתקבלו במתנה.

עזריאל שבתאי: יש אנשים שרצו לגמור, ואבקש ממר איתן רוב באופן אישי לתת את האישור הזה, כך שמי שהיתה לו קרקע בזמנו בירושה או במתנה ולא קיבל על כך ידיעה יוכל לנצל את התקנות האלה.

יעקב ליצמן: אני מניח שפנית אליו?

עזריאל שבתאי: לא פניתי אליו.

יעקב ליצמן: אני רוצה לעזור לך בכך כי לדעתי יש בדבריך דברים צודקים.

יעקב ליצמן: עם זאת, צריך לפנות באופן מסודר.

עזריאל שבתאי: פניתי באופן מסודר לנאווה תמיר, מנהלת מס רכוש בירושלים.

עזריאל שבתאי: יושבת כאן גברת שאמרה שהיא לא קיבלה הודעה שקרקע בירושה הוכרה לצורך 20 השנה.

עזריאל שבתאי: היא פנתה לנאווה תמיר, שסירבה להכיר לה.

יעקב ליצמן: אני מציע שתפנה לאיתן רוב.

יעקב ליצמן: הדיון היום לא נסוב על כל מה שקורה במס רכוש.

יעקב ליצמן: יש לי הערות רבות – על המבצע שעשיתי בזמנו ועל מבצעים נוספים שאולי יעשו בעתיד.

יעקב ליצמן: עם זאת, אתה לא יכול להעלות בדיון הזה את כל הבעיות של מס רכוש.

יעקב ליצמן: הדיון היום מתקיים לבקשת חברי הכנסת בנושא מבצע "מס וחלילה".

עזריאל שבתאי: יש לי הצעה: חברי הכנסת ואנשים נוספים העלו כאן טענות.

עזריאל שבתאי: מכל זה אנחנו מבינים דבר אחד: פיתרון קסם אחד לא נמצא לכל הבעיות.

עזריאל שבתאי: עם זאת, אני מבקש ממר איתן מור לשבת יחד ולפתור את הענין הזה.

עזריאל שבתאי: יום אחד נגמור את הסיפור הזה של חובות מס רכוש.

30750: שמי ג'אבר עסאקלה מוועד הפעולה לענייני מס רכוש.

30750: אנחנו עובדים על הנושא הזה כבר משנת 1992.

30750: ההסכם, כפי שהוא נחתם עם סיעת רע"מ, צריך להתקיים במלואו, ויש לעמוד על קיומו מילה במילה.

30750: עם זאת, לא ייתכן שנידרש לשלם קרן כאשר המדינה מודיעה בריש גלי ומסכימה אתנו שהמס הזה לא מוצדק.

30750: אם הוא קיים על קרקע חקלאית או אצל אדם שחי מחקלאות על פי הגדרת מס הכנסה ומאה אחוז מהכנסתו היא מחלקאות – נוכח כאן רג'א נסר, שנדרש כעת לשלם עבור הקרקע על תקופה שבה הוא היה חקלאי במאת האחוזים אתם לא יכולים לבוא ולומר לנו שלא גובים עכשיו ושהמבצע לא מתקיים כעת לגבי קרקעות חקלאיות; המבצע מתקיים בחברה הערבית ובכפרים הערביים לגבי חייבים.

30750: לפי תב"א, חלק מקרקעות הן בתוך תוכנית מתאר, נכון.

30750: אבל חלק גדול מהקרקעות שאתם מחייבים נמצאות לפי תב"א מחוץ לתוכנית מתאר.

30750: הן זכאיות להנחת ירושה ולהנחת מטע, ואתם מתעלמים וכל זה ואומרים – עושים לך טובה, בוא שלם את הקרן.

30750: אנחנו מבקשים מוועדת הכספים ומהאדונים הנכבדים במשרד האוצר, בנציבות מס הכנסה ובנציבות מס רכוש לעשות הסדר בהוראות אוטומטיות.

30750: הרי שני הצדדים מעונינים לסיים את הענין.

30750: בואו נסכם על האופן שבו מחשבים את הכסף שמגיע לכם.

30750: לדעתי צריך להוציא הוראות אוטומטיות כדי לפטור אוטומטית את הקרקעות שהן מחוץ לתב"א, לתת את ההנחה המגיעה של מטע וירושה – ולכם יש את כל התיקים של כל הקרקעות, של כל גוש וחלקה – ואחר כך נבוא לשלם את הקרן.

מוסא חלף: שמי מוסא חלף, עובד מס רכוש לשעבר, בין 1962 ל-1972.

מוסא חלף: בשנת 1972, כשהתחילו לגבות מס רכוש לפי שווי ריאלי, עזבתי כי לא יכולתי לבצע את החוק.

מוסא חלף: כשמאי מקצועי אני לא יכול לבצע באופן מקצועי שומות באופן מאסיבי לדירות וקרקעות.

מוסא חלף: לכן לא היתה לי ברירה.

מוסא חלף: אבל לא על כך רציתי לדבר.

מוסא חלף: כנראה יש כאן נתק בין ההנהלה לבין השטח.

מוסא חלף: ברגע שבו הממונה על מס רכוש מצוי תחת לחץ אדיר, כאשר ההנהלה שלו באה אליו ואומרת לו שהעתיד שלו תלוי בגובה הסכום שהוא גובה, הוא מתחיל לעשות כל מני שמיניות באוויר כדי לגבות את הכסף, ולא משנה באיזו צורה.

מוסא חלף: יש הרבה השגות ועררים.

מוסא חלף: בשנת 2000 החוק בוטל, ותוקף המינוי של ועדות הערר הוא לשלוש שנים.

מוסא חלף: אם יש ועדות ערר שפועלות היום הן ועדות בלתי חוקיות.

מוסא חלף: יש עררים משנת 1984 ויש בקשות חקלאיות משנת 1993 שלא זכו לדיון.

איתן רוב: יש עליהן כבר התיישנות?

מוסא חלף: תן להן הוראה.

איתן רוב: מה זה "הוראה", בניגוד לחוק?

מוסא חלף: יש לי כאן דוגמה, ואתן לך אותה.

מוסא חלף: יש בקשות חקלאיות שעברו עליהן 5-6 שנים לכל הפחות.

מוסא חלף: הם לא נתנו תשובה והיום הם אומרים שלא מקיימים את זה ולא עונים לו.

מוסא חלף: מה הוא יעשה?

מוסא חלף: הוא נתקל בקיר אטום.

מוסא חלף: איך הוא יכפה עליהם לבצע את זה?

מוסא חלף: הם אומרים שאין להם הוראות כאלה; ההוראות הן לגבי השגה.

מוסא חלף: לגבי השגה, יש הוראה לדון תוך שנה, אבל בבקשה חקלאית אין הוראה כזאת.

מוסא חלף: הם יכולים להחזיק את זה כמה זמן שהם רוצים.

מוסא חלף: ועדות ערר הם לא מזמנים.

מוסא חלף: הרי ועדות ערר הן בובות של המשרדים.

מוסא חלף: יש לי הוכחות לדברים, ולאחר הדיון אגיש לכם אותן.

מוסא חלף: הם תלויים בידי הפקידים – הם קובעים עבורם את הישיבות, את סדר הדין ואת הכל.

מוסא חלף: לכן אנחנו רוצים שפעם אחת יתקיים דיון אמיתי, עם כל הבעיות על השולחן, כדי שאפשר יהיה לפתור אותן בצורה מקצועית ועניינית.

מוסא חלף: תודה רבה.

יעקב ליצמן: אבקש להעיר שתי מילים, ולאחר מכן אעביר את רשות הדיבור לאיתן רוב.

יעקב ליצמן: יש כמה דברים שצריך לשים לב אליהם, לדעתי.

יעקב ליצמן: אני מתייחס לתלונות שקיבלתי מאזרחים ומגופים שונים: ראשית, אם יש עיקולים על קרקע – אינני מדבר על קרקע חקלאית אלא על קרקע רגילה - אני לא חושב שצריך לבצע עיקול פעם נוספת.

יעקב ליצמן: נניח באופן תיאורטי שיש לי שותף על קרקע, ואני לא מסתדר אתו על הבניה.

יעקב ליצמן: זה חייב במס רכוש ושמתם עיקול על הקרקע.

יעקב ליצמן: אתם לא צריכים לבוא ולעקל אחר כך את החשבון של כל אחד אם הוא לא שילם; די בכך שיש לכם את הקרקע, ששווה פי כמה מהעיקול שאתם רוצים לבצע.

יעקב ליצמן: שנית, אני רוצה לחזור למבצע של 20 שנה, אותו יזמתי כאן בוועדה עם מס הכנסה.

יעקב ליצמן: על פי הכלל, מי ששילם מס רכוש במשך 20 שנה – 2.5% לשנה – שילם 50% מהקרקע.

יעקב ליצמן: 50% מס זה המון כסף.

יעקב ליצמן: אין לכך תקדים.

יעקב ליצמן: לכן התחילו את המבצע שהתקיים בזמנו, ולדעתי צריך לחזור על המבצע הזה.

יעקב ליצמן: בדיון שהתקיים בזמנו בוועדה, אמרה טלי ירון-אלדר שלגבי היורשים יכירו בסכום שהנפטר שילם כחלק מהדברים הללו.

יעקב ליצמן: אני לא זוכר מה היה לגבי מתנה, לכן קשה לי להתייחס.

יעקב ליצמן: לגבי ההצמדה, הריבית, הקנסות והתשלומים – אני מעביר את רשות הדיבור לאיתן רוב.

איתן רוב: ראשית, אשתדל לומר לכם איך אנחנו נוהגים, מי היתה אוכלוסיית המבצע ומה עשינו.

איתן רוב: אני מוצא לנכון לעשות זאת כיוון שיש כאן הרבה מצבים של דיס-אינפורמציה או היעדר מידע.

איתן רוב: אם יש בעיה של בהירות, אנחנו צריכים להבהיר את זה.

איתן רוב: מבחינתי, מי שאמר את הדברים אמר זאת כי כך הוא חושב.

איתן רוב: אין כוונה של זדון או כיוצא בזה, אלא אנשים הבינו כך.

איתן רוב: לפיכך, אני רוצה להבהיר את הדברים.

איתן רוב: במהלך החודשים האחרונים, התחלנו ברשות המסים בהיערכות לטיפול בצד הגביה והאכיפה של חובות מס שיש למדינת ישראל.

איתן רוב: אם כל עסק פרטי יתנהל בלא גביית חובות הוא יימצא בבעיה.

איתן רוב: למדינה יש מבנה חוב בעייתי, ולפיכך בצענו ניתוח של מבנה החוב של מדינת ישראל.

איתן רוב: מעת לעת, אנחנו מטפלים באופן חד פעמי בתחומים מסוימים.

איתן רוב: אני מציע שלא לנסות את המדיניות, חבר הכנסת רצאבי, כי כפי שאמרתי, לפני שנתיים טיפלנו תקופה מסוימת בחובות מע"מ, וכעת כשיצאנו לטיפול בחובות מס הכנסה, ניכויים או מיסוי מקרקעין לא חזרנו לטפל בחובות מע"מ באותם תנאים.

איתן רוב: לאחר מכן, במסגרת "מס וחלילה א'", טיפלנו בחובות שומה וניכויים ובמבצע "מס וחלילה ב'" אנחנו מטפלים בחובות מיסוי מקרקעין.

איתן רוב: אנחנו עוברים אוכלוסיות-אוכלוסיות – כיוון שאי אפשר לטפל בכולן בו זמנית – ומנסים למקד ולהביא לידיעת הציבור את היקף החוב ואת התנאים שיוצעו למי שינצל את ההזדמנות ויסדיר את החוב.

איתן רוב: מצד שני, אנחנו יוצרים פעולות אכיפה למי שבוחר ביודעין שלא לשלם את החוב.

איתן רוב: אני יכול לעשות שמיניות באוויר ולהיעזר ב-700 יועצים, אבל לא יאהבו את מס הכנסה ואת רשות המסים כי אנחנו גובים מסים עבור המדינה כדי לספק את ההוצאות.

איתן רוב: השאיפה שלי היא לבנות מערכת עם כללי משחק ברורים, שקופים והגונים.

איתן רוב: אני אומר מראש שאנחנו לא חפים מטעויות - עשינו טעויות, אנחנו עושים טעויות וכנראה גם נעשה טעויות.

איתן רוב: עם זאת, אני מבטיח שננסה לא לחזור פעמיים על אותה טעות.

איתן רוב: לכן, אם מעת לעת יש מי שחושב שיש בעיה כזאת או אחרת בהתנהלות של רשויות המס, הוא מוזמן לפנות.

איתן רוב: אם הוא פנה לפקיד שומה ולא קיבל תשובה מספקת, הוא יכול לפנות להנהלה - אליי או לאחד מסגניי - ונבדוק את הדברים.

איתן רוב: אני מבטיח טיפול בדברים.

איתן רוב: אני לא מבטיח שנסכים לכל דבר; אני מבטיח התייחסות וטיפול.

איתן רוב: לעצם הענין: בחודש מרץ החלטנו לצאת למבצע "מס וחלילה ב'" על חובות מיסוי מקרקעין, שכלל ארבעה סוגי מס: מס שבח, מס רכישה, מס מכירה ומס רכוש.

איתן רוב: פעלנו על אוכלוסיה של בעלי חוב שידענו שהם יודעים על החוב.

איתן רוב: מדובר על כ-18 אלף בעלי חוב.

איתן רוב: החלטנו לפעול בצורה הבאה: ידענו שהם יודעים על החוב, אבל אמרנו שנשלח להם הודעה נוספת בדואר על כך שיש להם חוב, ונקרא להם לבוא ולהסדיר את החוב.

איתן רוב: לאחר מכן נתקשר אליהם – פעמיים לפחות – ונשאל אותם אם הם קיבלו את ההודעה בכתב.

איתן רוב: אם לא, בואו להסדיר את החוב.

איתן רוב: לאחר פעמיים – אם הם לא הגיבו או לא באו בזמן – אנחנו מבצעים פעילות של הדבקה, שעיקרה התראה נוספת: יש לך חוב, בוא להסדיר אותו.

איתן רוב: רק לגבי מי שכל הפעולות האלה לא עזרו – הוא יודע שיש חוב אבל בוחר שלא לשלם – הפעלנו הוצאה לפועל או תהליכים.

איתן רוב: כל זאת למעט מס רכוש, ומיד אחריג ואסביר מדוע מס רכוש שונה – בשל המיוחדות והמורכבות שלו, ובשל העובדה שהוא אופס בשנת 2000.

איתן רוב: אני מוכרח לציין מבחינת השקיפות וההגינות: אנחנו תכננו מבצע לגבי חובות מס רכוש במתכונת שונה לגמרי מזו שהופיעה בהסדר עליו חתם ראש הממשלה.

איתן רוב: בעקבות ההתערבות של שר האוצר, ראש הממשלה ומשרד ראש הממשלה, הגענו להסדר אליו הגענו.

איתן רוב: ניהלנו משא ומתן, היו דרישות, היתה תובנה שלנו לאלו עקרונות אנחנו מוכנים ללכת ולאלו עקרונות לעולם לא נסכים ללכת.

איתן רוב: חבר הכנסת ברכה, אני חושב שהתפתת בטעות: אין לי אישור לפטור מתשלום קרן; זה לא בסמכותי ולא בסמכות שר האוצר.

איתן רוב: אשמח לראות דוגמאות כאלה, כיוון שזה בניגוד לחוק.

מוחמד ברכה: זאת לא הדוגמה - - - הכוונה היא שהכירו בשמאות אחרת.

איתן רוב: רשות המסים מקיימת את ההסכם עליו חתמה הממשלה עם סיעת רע"מ ככתבו וכלשונו - בדיוק כפי שסוכם.

איתן רוב: יכול להיות שיש ציפיה לדברים נוספים – וקיימנו שורה של שיחות עם חברי הכנסת דהאמשה ואלסאנע.

איתן רוב: פגש אותי גם חבר הכנסת ברכה בענין.

איתן רוב: אני שב ואומר שאנחנו מקיימים את ההסכם ככתבו וכלשונו, ואסביר מהיכן נובעת אי ההבנה שעלתה כאן בדבריהם של מספר חברי כנסת.

איתן רוב: ראשית, אני מבקש להבהיר שחובות מס רכוש אינם חובות אבודים.

איתן רוב: לנו רשום שיעבוד ראשון על הנכס.

איתן רוב: כך שמבחינתי זה לא חוב אבוד, גם אם אני לא גובה אותו היום.

איתן רוב: עם זאת, כיוון שיש מיוחדות לחוב מס רכוש, וכיוון שהחליט המחוקק לאפס את זה, אמרנו שנתנהל בקריטריונים שונים מאלו שהתנהלנו בקריטריונים במסגרת מבצע "מס וחלילה ב'".

איתן רוב: ההנחה מהקנסות, הריבית וההצמדה עד הקרן ביחס לחובות מס שבח ומס רכישה תלויות במועד התשלום ובהיקף; אם אתה משלם מזומן מיד, אתה יכול ליהנות מההקלות.

איתן רוב: לעומת זאת, אם אתה פורס לתקופה מסוימת, אתה לא מקבל את ההקלות.

איתן רוב: בעקבות ההסכם, החרגנו את מס רכוש ואמרנו שמשלמים את הקרן.

איתן רוב: קבענו דבר נוסף: התחולה של ההסכם תהיה מאוקטובר 2005 למשך 24 תשלומים.

איתן רוב: עם זאת, גם במסמך כתוב שכל האינטראקציה הזאת היתה במסגרת מבצע "מס וחלילה".

איתן רוב: מסגרת המבצע הזאת התחילה במרץ ומסתיימת בסוף מאי.

איתן רוב: מה ביקשנו מאנשים?

איתן רוב: בואו במהלך התקופה והסדירו את החוב.

איתן רוב: אל תתנו צ'ק להיום, אל תשלמו היום – אני לא דורש את זה מהם כי ההסכם אומר שהם יכולים להתחיל לשלם מחודש אוקטובר, ואנחנו לא משנים את זה.

איתן רוב: אם במסגרת תקופת המבצע האדם לא יוצר אתי מגע כלל, אני לא יודע אם יש לו כוונה להגיע, אם הוא קיבל את ההודעה או לא.

איתן רוב: אזכיר שמדובר באנשים שתקשרנו אתם – כתבנו אליהם וטלפנו אליהם.

איתן רוב: איך אני יכול לדעת אם בכוונתו להסדיר את הענין?

איתן רוב: נתתי הנחיה להימנע מביצוע עיקול ולא להיכנס לבית של חייב.

איתן רוב: יחד עם זאת, למרות שלפי ההסכם אני יכול לתת ההתראה, אמר חבר הכנסת דהאמשה שזה מבלבל את הציבור; הציבור חושב שעצם ההדבקה במס רכוש יוצרת את הבלבול, ואני מקבל את הדברים.

איתן רוב: מרגע שבו הוא יצר את המגע – שהיתי באותו שבוע בחו"ל והפניתי אותו לסגני זאב פורת – הוצאנו הנחיה בכתב שלא לבצע גם את ההדבקות לגבי חובות מס רכוש החל ב-20 באפריל.

איתן רוב: עם זאת, אני פונה במיוחד לחברי הכנסת הערבים כי אני רואה כל יום את הנתונים ביחס לאנשים שמגיעים לשלם: הציבור שאתם מייצגים יושב על הגדר.

איתן רוב: הוא לא מגיע לשלם, וחבל.

איתן רוב: הוא לא מנצל את ההזדמנות.

איתן רוב: במסגרת המבצע הזה היו חובות קרן של כ-450 מיליוני ש"ח, והציבור הערבי לא מגיע להסדיר את החוב.

איתן רוב: אני שב ואומר שיש כאן הזדמנות שלא תחזור.

יעקב ליצמן: הם טענו שזה בגלל ועדת ערר.

איתן רוב: לא, אלו הם שני דברים שונים ומיד אתייחס גם לקטע הזה.

איתן רוב: אני שב וקורא לציבור לנצל את ההזדמנות.

איתן רוב: אני לא דורש ממנו את התשלום כעת.

איתן רוב: פרסמנו את זה גם בעיתונות הערבית וגם בקמפיין ברדיו בערבית.

איתן רוב: עשינו את זה.

איתן רוב: יותר מכך – שלחנו מכתבים ותקשרנו עם ציבור המייצגים ועם עורכי דין במגזר הערבי.

איתן רוב: גם לשכות עורכי הדין, לשכות רואי החשבון ויועצי המס מפרסמים את זה.

איתן רוב: אנחנו עושים הכל כדי על מנת להביא את המידע השקוף לציבור.

איתן רוב: עלתה כאן שורה של סוגיות, שכלל אינן קשורות למדיניות מבצע הטיפול במס רכוש, והן אינן נשוא המבצע "מס וחלילה".

איתן רוב: היריעה רחבה מאוד – ככל שיש השגות והערות, אשמח אם תעבירו את הדברים בצורה מסודרת.

איתן רוב: אשמח להיפגש ולטפל – ייתכן שיש דברים שאפשר לעשות.

איתן רוב: אני שב ואומר שההסכם מבוצע בדיוק כפי שהוא כתוב.

איתן רוב: סך כל החובות של הקרן הם כ-2.9 מיליארד ש"ח.

איתן רוב: זה 8 מיליארד ש"ח כולל ריבית והצמדה.

איתן רוב: מבצע "מס וחלילה" בא לטפל בחובות.

איתן רוב: חוב איננו דבר עתידי אלא דבר שהצטבר עד היום.

איתן רוב: מה למעשה מבקשים מאתנו?

איתן רוב: את החוב פטרנו מהקנסות, מהריבית ומההצמדה, כפי שכתוב.

איתן רוב: מה אומרים?

איתן רוב: לא מספיק.

איתן רוב: עכשיו תשמור לי על ערך הכסף.

איתן רוב: זה לא חוב, רבותיי.

איתן רוב: אין שום הגדרה לדבר הזה.

איתן רוב: כל בר דעת וכל מי שמתעסק בעולם העסקי – ומעולם לא בסקטור העסקי ולא ממשלת ישראל--

מוחמד ברכה: למה 4%?

איתן רוב: אבקש להשיב.

איתן רוב: שמעתי בקשב רב את הטענות של כולם, ואני רוצה להשמיע את נקודת המבט שלנו ביחס לענין.

איתן רוב: מדובר בשמירת ערך כסף.

איתן רוב: אף אחד לא הבטיח את זה.

איתן רוב: ממשלת ישראל לא עשתה זאת מעולם.

איתן רוב: אגב, אני לא יכול לנהוג דין שונה ביחס לבעלי חובות מס רכוש לגבי חובם, ולשמור על ערך כספם קדימה.

איתן רוב: תארו לעצמכם שמחר יבוא אליי בעל חוב במס הכנסה - בניכויים או במע"מ - ויגיד לי: סליחה, מר רוב, הגעת אתי להסדר ופרסת לי קדימה?

איתן רוב: עכשיו תוותר לי על ריבית ועל הצמדה.

איתן רוב: זו פשיטת רגל של המערכת.

איתן רוב: לא דובר על כך מעולם.

איתן רוב: אף אחד לא העלה את זה על הדעת וזה גם לא יתנהל באופן הזה בעתיד כי זה לא חוב; זו שמירה עתידית על ערך כסף.

איתן רוב: אני שב ואומר שאנחנו ממלאים את ההסכם הזה ככתבו וכלשונו.

איתן רוב: דבר נוסף: אין אדמות חקלאיות – אלו הן הנחיות מפורשות.

איתן רוב: הן לא באוכלוסיית המבצע.

איתן רוב: מה יכול להיות?

איתן רוב: ייתכן שבמסגרת הפרסום שנעשה יש בעלי חוב בעלי קרקע חקלאית.

איתן רוב: למרות שלא הגענו אליהם לבצע הדבקה ופעילות הוצאה לפועל - כי ההנחיה היתה שלא לעשות זאת ואם נעשו דברים כאלה מדובר בתקלות שאני מבקש לדעת עליהן – ייתכן שיש בעל חוב שיש לו קרקע חקלאית, והוא רוצה ליהנות מהתנאים האלה במסגרת המבצע, ולהגיע להסדיר את החוב.

איתן רוב: אנחנו קבענו לעצמנו שגם אם אוכלוסיה שאיננה במסגרת המבצע מגיעה להסדיר את החוב, יחולו עליה תנאי המבצע.

איתן רוב: הרי זה לא הגיוני שאדחה מישהו שבא ורוצה לשלם את החוב רק משום שלא פניתי אליו.

איתן רוב: לפקידי השומה יש הנחיה להידבר אתם, כי יש מיוחדת בסוגיית הקרקע החקלאית.

איתן רוב: אני אומר לכם מראש: אנחנו לא אומרים שהקרקע החקלאית היא - - - קרקע אחרת.

איתן רוב: ישנו עיקרון נוסף שרשויות המס לא יכולות לקבל: החובות האלה הם חובות מקדמת דנן.

איתן רוב: אנשים שידעו על קיומו של החוב במשך שנים – ואני עושה דין שונה בין מי שהשיג וערער לבין מי שלא ערער ולא השיג.

איתן רוב: לכן אנחנו לא יכולים לפתוח מה שחל עליו חוק ההתיישנות, ולומר פתאום שכעת פותחים את הכל.

מוחמד ברכה: האם המסקנה מדבריך היא שאתה מוכן לטפל בעררים הקיימים?

איתן רוב: אני שב ואומר: לגבי עררים שקיימים - ככל שלא חל חוק ההתיישנות – אני מציע לאנשים להגיע לפקידי השומה וליצור את המגע.

מוחמד ברכה: אבל אתה צריך להוריד הנחיה.

איתן רוב: ההנחיות ברורות מאוד.

איתן רוב: ביחס להערתך, אדוני היושב ראש:

איתן רוב: לגבי בעל חוב - כשאני עושה פעילות כזאת או אחרת לגבי עיקול של הקרקע, יש לי סמכויות בחוק מה להפעיל על מנת לגרום לחייב לבוא לשלם.

איתן רוב: אתה בא בכל ההגינות ומבקש ממני לא להשתמש בהכל אלא בחלק.

איתן רוב: תלוי מי בעל החוב.

איתן רוב: יש בעלי חוב שיש להם שורה של חובות, ולכן אנחנו מפעילים את שיקול הדעת במסגרת הסמכויות שיש לנו בחוק.

איתן רוב: אני שב כעת מביקור בארצות הברית – לרשויות המס שם יש סמכויות דרקוניות פי כמה מאלו של רשויות המס בישראל, והן מפעילות אמצעים פי כמה מרשויות המס שלנו.

איתן רוב: זה לא אומר שבכל דבר אתה הולך מיד לפתרון הקצה.

איתן רוב: גם במסגרת המבצע הזה יצרנו מדרג בטיפול בתקשורת שלנו מול הלקוחות: ראשית מכתב ולאחר מכן הודעות טלפוניות; לא הולכים ומתנפלים מיד, במיוחד כשמדובר באוכלוסיה של בעלי חוב.

איתן רוב: לכן אני חוזר ופונה למייצגים: תיטיבו להגיע ולשלוח את בעלי החוב מהר ככל האפשר כך שהם יוכלו לנצל ולהסדיר את החוב במסגרת התנאים.

איתן רוב: אנחנו לא סוטים מזה כהוא-זה.

איתן רוב: לא ידרשו מאף אחד לשלם מזומן; הוא יוכל להתחיל לשלם מאוקטובר, אבל עם ריבית והצמדה כי זו שמירת ערך כסף ולא חוב.

איתן רוב: אתם יודעים את זה.

איתן רוב: אחרת כל מערך המס של מדינת ישראל ישתנה כאן, ולא לכך כוונתנו.

איתן רוב: הקרקעות החקלאיות אינן באוכלוסית המבצע.

איתן רוב: מי שרוצה להראות על הקרקעות האלה – מטעים וירושה – שיצור קשר עם פקידי השומה.

איתן רוב: אנחנו נוציא הנחיות בהתאם.

איתן רוב: לגבי המבצע שהזכרת, אדוני היושב ראש: מדובר במבצע שהתקיים לפני חמש שנים, לתחולה של עד מאי 2003.

איתן רוב: קראו לאוכלוסיה להגיע ולהסדיר את החוב.

איתן רוב: מי שהגיע עשה את זה.

איתן רוב: אם אאמץ את בקשתך, אני למעשה יוצר ציפיה אצל כל אחד לכך שאם אני נותן היום תנאים – לא צריך להזדרז ולנצל אותם כי מחר בבוקר יבוא יושב ראש ועדת הכספים ויבקש לצאת שוב באותו מבצע.

איתן רוב: לא עובדים כך.

איתן רוב: מערכת לא יכולה לעבוד כך.

איתן רוב: אנחנו פרסמנו את הפרטים, והתנאים והשקיפות הם מלאים.

איתן רוב: גם אם היתה אי הבנה בקטע הזה, אני מסביר שוב מהו חוב - על העבר.

איתן רוב: אתם, לעומת זאת, ציפיתם לשמירת ערך עתידי של כסף, ועל כך אף אחד לא התחייב ולא לכך היתה הכוונה.

איתן רוב: במסגרת המבצע הזה ציפינו לגבות כ-500 מיליוני ש"ח.

עבד-אלמאלכ דהאמשה: אני מבקש שתשיב על שאלה אחת:

עבד-אלמאלכ דהאמשה: למה דיברנו על אוקטובר?

עבד-אלמאלכ דהאמשה: למה צריך להתחיל לשלם באוקטובר?

עבד-אלמאלכ דהאמשה: למה זה חלק מההסכם?

עבד-אלמאלכ דהאמשה: בשל כך דיברנו על 24 תשלומים ולא על 30 תשלומים.

עבד-אלמאלכ דהאמשה: המטרה היתה שאנשים יוכלו להגיע עד חודש אוקטובר ולהסדיר את הענין.

מוחמד ברכה: הדברים שלך חשובים מאוד, וחשוב מאוד שהם יגיעו לשטח, כפי שנאמר.

מוחמד ברכה: כנראה שיש אי-אלו תקלות.

מוחמד ברכה: עם זאת, אני מבקש שמר רוב ומר פורת יקדישו שעה להיפגש עם נציגי הציבור כדי לדון בצורה רצינית בעררים על אדמה חקלאית ובאנשים שמתפרנסים מחקלאות.

איתן רוב: אנחנו נשב, אבל לא במסגרת המבצע.

איתן רוב: אנחנו עסוקים כעת בקטע התפעולי.

איתן רוב: המבצע יסתיים בחודש מאי, ולאחר מכן נשב ונדבר.

איתן רוב: קרקע חקלאית לא במבצע במילא.

איתן רוב: במסגרת המבצע לא פונים לבעלי קרקע חקלאית.

יעקב ליצמן: תודה רבה.

יעקב ליצמן: הדיון בנושא זה הסתיים.